钦定古今图书集成/明伦汇编/皇极典/第271卷 > 丘濬大学衍义补 > 《赏论》唐·牛希济
## 钦定古今图书集成/明伦汇编/皇极典/第271卷 > 丘濬大学衍义补 > 《赏论》唐·牛希济

“赏劝之典，所以显忠尊贤而待用感人之心，使各尽
其材，以显于时，以为立身扬名之本。故冠冕衣服车
辂祭祀之仪，皆以品秩为差。”君子之人，其甘心焉，孜
孜于善，希公朝之禄赏，可以荣于家，可以荣于宗庙
祖考，赏之义也。大矣哉！今国家悬高科，虚重位，此文
士之赏也；计首级，视所伤，此武士之赏也。文不中理，
宗伯所弃；杀伤奔北，军法所诛，择善劝人，亦以明矣。
衰世之中，文假他人之手，身居《书》辞之列，名陷浇浮
之中，坐登卿相之位，射不穿札，生不见敌，荣持斧钺
之柄，行居将帅之任，皆藉累世之基业，或由勋伐之
馀名，窃位尸禄，观者愤叹而已。至文之衰也，行为四
海推重，不成一名，不沾寸禄，老死冻“馁之地。”或有献
一书，陈一策，探治乱之精微，尽当时之利病。君上不
省察，奸邪者深以为嫌，纵未能显加明诛，彷徨焉挤
之于散冗，斥之于外任，不复省问，可胜言哉！武之衰
也，弓声剑气，立为勍敌，驰突击刺于横阵之前，出入
如鬼神；谋取必胜，疮痍遍于首面。身委卒伍之中，老
弃瘦马之列。或有破一大敌，擒一渠帅，赏不逾外藩
之职，赐不越缯帛之微。捷声已振于万里，姓名未达
于九重，降符节，益封土，翻为统帅之福。岂不悲哉！文
之求也，既不因于行艺；武之用也，又不因于材力。乃
有温溲溺之器，以媚黄门者；有系鞋自名，以从公相
者。履历官常，出入藩翰。其馀资材以致名第，以荣郡
邑者，“不可遽数之。况时君幼主，有宴乐玉堂，从禽丰
草，发自愉悦之意，听从左右之言，淫乐之叟，优倡之
子，锡以朱紫，升于官秩，下致飞禽犬马之微物，亦光
于封赏。且国家以五岳四渎，为视公侯之秩，乃崇其
礼，尊爵敬神之道也。今厮养禽兽之属，皆列于官，与
士君子比肩于朝，无神怨乎？故志士仁人”，甘心草泽，
没身白日，不复思用力，以在位者为深耻。昔仲叔于
奚救公孙文之患，请以繁缨假借也。孔子犹曰：“不如
多与之邑。”将以定永代之制，杜萌渐之谓也。汉明帝
不以馆陶子为郎，宁赐之百万，曰：“夫郎出宰百里，上
应列宿，不可虚授。”信夫为中兴之嗣也。且赏劝不恒服章紊乱，君子在野，小人“在朝”，将难以守四海之业。
若善人在位，纪纲大定，赏罚必中，百官称职，天下自
雍熙也。